Broj: 711-I-997-P-149/18-10-11

Zagreb, 13. srpnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave sukoba interesa dužnosnika Tomislava Tolušića, potpredsjednika Vlade Republike Hrvatske i ministra poljoprivrede, i Franje Lucića, zastupnika u Hrvatskom saboru,** na 18. sjednici, održanoj 13. srpnja 2018.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Tomislava Tolušića, potpredsjednika Vlade Republike Hrvatske i ministra poljoprivrede, i Franje Lucića, zastupnika u Hrvatskom saboru, povodom okolnosti sudjelovanja trgovačkog društva TOFRADO TRGOVINA d.o.o., u vlasništvu sina dužnosnika Franje Lucića, na Natječaju Agencije za plaćanja u poljoprivredi, ribarstvu i ruralnom razvoju za provedbu podmjere 4.1. „Potpora za ulaganja u poljoprivredna gospodarstva“ - provedba operacije 4.1.1. „Restrukturiranje, modernizacija i povećanje konkurentnosti poljoprivrednih gospodarstava“, neće se pokrenuti s obzirom da iz prikupljenih podataka i dokumentacije ne proizlazi da je u postupanju navedenih dužnosnika došlo do moguće povrede odredbi ZSSI-a.**

Obrazloženje

Protiv dužnosnika Tomislava Tolušića, podpredsjednika Vlade Republike Hrvatske i ministra poljoprivrede, i Franje Lucića, zastupnika u Hrvatskom saboru, podnesena je 21. svibnja 2018.g neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem 711-U-1631-P-149/18-04-2, a povodom koje se vodi predmet P-149/18.

U predmetnoj prijavi navodi se da je dužnosnik Tomislav Tolušić, kao ministar poljoprivrede po položaju, a sukladno članku 7. stavku 2. Zakona o osnivanju Agencije za plaćanja u poljoprivredi, ribarstvu i ruralnom razvoju (u daljnjem tekstu: **Agencija**) predsjednik Upravnog vijeća Agencije. Navedeni dužnosnik imenovan je za ministra s mjesta zastupnika u Hrvatskom saboru, koji mandat je dobio na listi HDZ-a. U istom sazivu na dužnost saborskog zastupnika izabran je i Franjo Lucić. Franjo Lucić inače je i osnivač trgovačkog društva TOFRADO d.o.o. koje je u stečaju. Trgovačka društva TOFRADO BAČVARIJA d.o.o. i TOFRADO TRGOVINA d.o.o. u vlasništvu su njegovih sinova. Tomislav Lucić, sin dužnosnika Franje Lucića bio je do 2017.g. vlasnik OPG-a koji je kao gospodarsku cjelinu unio u društvo TOFRADO TRGOVINA d.o.o. Trgovačko društvo TOFRADO TRGOVINA d.o.o. se do 2017.g. nije bavilo i nije bilo registrirano za poljoprivrednu djelatnost. Navedeno društvo odabrano je za dodjelu poticaja za mjeru 4.1.1. iako je, prema mišljenju podnositelja trebalo biti isključeno iz natječaja. Podnositelj u konačnici zaključuje kako dužnosnik Tomislav Tolušić kao član Upravnog vijeća Agencije ima nemjerljiv utjecaj na odabir kandidata za dodjelu poticaja, a koja sredstva su dodijeljena trgovačkom društvu TOFRADO TRGOVINA d.o.o. Na opisani način dužnosnik Tomislav Tolušić je, kako navodi podnositelj, postupajući u interesu dužnosnika Franje Lucića poduzeo radnje na štetu javnog interesa pa se može sumljati da je privatni interes dužnosnika Franje Lucića utjecao na nepristranost dužnosnika Tomislava Tolušića. U prilogu prijave dostavljen je dokument naslova „Otvoreno pismo Pleterničke oporbe premijeru Andreju Plenkoviću“, gdje se u bitnom pobrojavaju spomenute okolnosti, kao i druge, medijski popraćene afere dužnosnika Franje Lucića.

Člankom 3. stavkom 1. podstavkom 3. i 4. ZSSI-a propisano je da su zastupnici u Hrvatskom saboru, kao i predsjednik i članovi Vlade Republike Hrvatske (potpredsjednici i ministri u Vladi Republike Hrvatske), dužnosnici u smislu odredbi navedenog Zakona. Uvidom u Registar dužnosnika utvrđeno je da Tomislav Tolušić obnaša dužnost potpredsjednika Vlade Republike Hrvatske i ministra poljoprivrede, dok Franjo Lucić obnaša dužnost zastupnika u Hrvatskom saboru. Stoga su Tomislav Tolušić i Franjo Lucić, povodom obnašanja navedenih dužnosti, dužni postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Sukladno stavku 4. istog članka Zakona, podnositelju prijave jamči se zaštita anonimnosti.

Povjerenstvo je radi provjere osnovanosti i vjerodostojnosti navoda iz prijave izvršilo uvid u podatke Sudskog registra Trgovačkog suda u Osijeku - Stalna služba u Slavonskom Brodu, Registra dužnosnika koje vodi Povjerenstvo, izvješća o imovinskom stanju dužnosnika te je zatražilo dokumentaciju od Trgovačkog suda i Agencije.

Agencija je osnovana Zakonom o osnivanju Agencije za plaćanja u poljoprivredi, ribarstvu i ruralnom razvoju („Narodne novine“ broj: 30/09. i 56/13.) kao javna ustanova za obavljanje djelatnosti operativne provedbe mjera tržišne i strukturne potpore u poljoprivredi, ribarstvu i ruralnom razvoju, provođenje programa međunarodne potpore, plaćanje i nadzor provedbe programa i mjera i provođenje kontrole na terenu. Tijela Agencije su Upravno vijeće i ravnatelj. Upravno vijeće upravlja Agencijom, a čini ga predsjednik i četiri člana. Predsjednika Upravnog vijeća imenuje Vlada Republike Hrvatske, a po položaju je ministar nadležan za poljoprivredu. Upravno vijeće donosi Statut i opće akte Agencije, donosi godišnji Program rada Agencije, nadzire izvršenje Programa, odlučuje o financijskom planu, donosi završni račun Agencije te obavlja i druge poslove u skladu sa Statutom Agencije. Agenciju zastupa i predstavlja ravnatelj. Ravnatelj organizira i vodi rad i poslovanje Agencije, poduzima sve pravne radnje u ime i za račun Agencije, zastupa Agenciju u svim postupcima pred sudovima, upravnim i drugim državnim tijelima te pravnim osobama s javnim ovlastima, a u granicama svojih ovlasti može dati punomoć drugoj osobi za zastupanje Agencije u pravnom prometu.

Uvidom u službene internetske stranice Agencije utvrđeno je da je na istima objavljen natječaj za provedbu podmjere 4.1. „Potpora za ulaganja u poljoprivredna gospodarstva“ -provedba operacije 4.1.1. “Restrukturiranje, modernizacija i povećanje konkurentnosti poljoprivrednih gospodarstava“ (u daljnjem tekstu: **Natječaj**). Predmet Natječaja je dodjela sredstava sukladno članku 5. točka a) Pravilnika o provedbi mjere 04 „Ulaganja u fizičku imovinu“, podmjere 4.1. „Potpora za ulaganja u poljoprivredna gospodarstva« iz Programa ruralnog razvoja Republike Hrvatske za razdoblje 2014. – 2020.“. Sredstva javne potpore po Natječaju iznose ukupno 370.000.000,00 kn. Potpora podrazumijeva dodjelu namjenskih bespovratnih novčanih sredstava za sufinanciranje ulaganja koja su predmet Operacije 4.1.1. Restrukturiranje, modernizacija i povećanje konkurentnosti poljoprivrednih gospodarstava.

Na stranicama Agencije također se navodi kako su u sklopu Mjere M4 – Ulaganja u fizičku imovinu prihvatljiva brojna ulaganja koja su Hrvatskim poljoprivrednicima postala dostupna već za trajanja pretpristupnog programa IPARD, dok je sada opseg ulaganja daleko širi. Mjera omogućava brojna ulaganja u primarnu poljoprivredu i preradu poljoprivrednih proizvoda, kao i u djelatnosti usmjerene ka navodnjavanju poljoprivrednih površina i očuvanja krajobraznih vrijednosti. U Podmjeri 4.1. - Potpora za ulaganja u poljoprivredna gospodarstva, Tip operacije: 1. Restrukturiranje, modernizacija i povećanje konkurentnosti poljoprivrednih gospodarstava, za koju je raspisan predmetni Natječaj, korisnici su fizičke i pravne osobe upisane u Upisnik poljoprivrednika (osim fizičkih i pravnih osoba čija je ekonomska veličina manja od 6.000 eura ukoliko ulažu u sektor voća, povrća i cvijeća i manja od 8.000 eura za ulaganja u ostalim sektorima) te proizvođačke grupe/organizacije. Visina potpore (u kunskoj protuvrijednosti) iznosi od 5.000 do 2.000.000 EUR, odnosno do 3.000.000 EUR.

Uvidom u podatke iz sudskog registra Trgovačkog suda u Osijeku - Stalna služba u Slavonskom Brodu Povjerenstvo je utvrdilo da je pod matičnim brojem subjekta 050046719 upisano trgovačko društvo TOFRADO TRGOVINA d.o.o. Kao osnivač/član društva upisan je Tomislav Lucić, dok su kao osobe ovlaštene za zastupanje drušva upisani Tomislav Lucić i Drago Lucić. Navedeno trgovačko društvo pod predmetima poslovanja ima, između ostalih, navedenu i poljoprivrednu djelatnost, kao i niz drugih pojedinačnih djelatnosti povezanih s poljoprivredom. Iz podataka „Pravni odnosi – Osnivački akti“ razvidno je kako je društvo u dva navrata mijenjalo odredbe Društvenog ugovora o osnivanju društva, koje se tiču djelatnosti društva i to Odlukom od 9. travnja 2010.g. i Odlukom od 21. travnja 2017.g. Usporedbom podataka o osobnom identifikacijskom broju iz izvješća o imovinskom stanju dužnosnika Franje Lucića utvrđeno je kako je Tomislav Lucić sin navedenog dužnosnika.

Povjerenstvo je dopisom od 8. svibnja 2018.g. zatražilo od Agencije očitovanje u vezi okolnosti koje se navode u predmetnoj prijavi. Agencija je dostavila očitovanje 21. svibnja 2018.g., koje je u pošti Povjerenstva zaprimljeno pod brojem 711-U-1631-P-149/18-04-2. U očitovanju se navodi da je društvo TOFRADO TRGOVINA d.o.o. (u daljnjem tekstu: **Podnositelj**) podnijelo Zahtjev za potporu za projekt „Izgradnja i opremanje objekata za uzgoj muznih krava i tov goveda; kupnja nove poljoprivredne mehanizacije.“ Zahtjev je podnesen na temelju natječaja za provedbu Podmjere 4.1. „Potpora za ulaganja u pojoprivredna gospodarstva“ – provedba tipa operacije 4.1.1. „Restrukturiranje, modernizacija i povećanje konkurentnosti poljoprivrednih gospodarstava“ sektor stočarstva i peradarstva, dana 17. srpnja 2017.g. Nakon provedene I. faze obrade utvrđeno je da Podnositelj ostvaruje 88 bodova te je s istim 20. listopada 2017.g. sklopljen Ugovor o financiranju. Potpisivanjem navedenog Ugovora Podnositelju još uvijek nisu dodijeljena sredstva, već je utvrđeno da je prošao fazu predodabira. Konačni odabir zahtjeva, kako se u očitovanju navodi, potvrđuje se po okončanju II. faze obrade, koja obuhvaća provjeru prihvatljivosti projekta, troškova projekta, provjeru postupka nabave, provjeru opravdanosti dostavljenih troškova te ekonomske održivosti projekta, a potvrđuje se izdavanjem odluke o dodjeli sredstava. Kako društvo TORFADO TRGOVINA d.o.o. nije podnijelo drugi dio zahtjeva ne može se smatrati da su mu dodijeljenja bilo kakva sredstva. U odredbama općih uvjeta Ugovora ugovoreno je kako samim sklapanjem Ugovora Agencija ne preuzima financijsku obvezu te da se konačan iznos potpore utvrđuje Odlukom o dodjeli sredstava, a konačni iznos za isplatu Odlukom o isplati. U očitovanju se dalje zaključuje kako **Podnositelju TOFRADO TRGOVINA d.o.o. nije izvršena nikakva isplata iz Državnog proračuna Republike Hrvatske niti iz Proračuna EU**.

Zahtjevi se zaprimaju putem web aplikacije AGRONET te se podnose i obrađuju u dvije faze. U **I. fazi** (faza predodabira), koja je provedena i nad zahtjevom društva TOFRADO TRGOVINA d.o.o., ocjenjuju se kriteriji prihvatljivosti projekta i korisnika te se na temelju prethodno odobrenih kriterija odabira potvrđuje ili umanjuje broj bodova koje je podnositelj sebi dodijelio u aplikaciji. Provedba I. faze obrade odvija se u pet podružnica Agencije – Zagrebačka županija, Osijek, Split, Bjelovar i Rijeka. Svaki zahtjev provjerava se od strane najmanje dvaju djelatnika (analitičara) na razini podružnica, čiji rad nadzire i provjerava nadležni koordinator i voditelj podružnice, dok odluke koje proizlaze iz procesa autoriziraju direktor Sektora za provedbu investicijskih mjera ruralnog razvoja u središnjici Agencije te pomoćnik ravnatelja zadužen za ne IAKS mjere ruralnog razvoja i potpore u ribarstvu. Dodatno, određeni uzorak zahtjeva dodatno se provjerava u središnjici od strane djelatnika Službe za provedbu investicijskih mjera ruralnog razvoja. Sve kontrole provode se na temelju kontrolnih lista koje su učitane u sustav te se jednako primjenjuju na sve zaprimljene zahtjeve i osiguravaju revizijski trag o svakoj provjeri. Za sve prgledane zahtjeve, koji su ocjenjeni prihvatljivima izdaje se Odluka o rezltatu administrativne kontrole te se s onima čiji se zahtjevi i nakon obrade nalaze iznad rang crte sklapa ugovor o financiranju.

Ugovori o financiranju izrađuju se u središnjici Agencije te ih nakon parafa djelatnika koji ih je izradio, voditelja Službe, potom direktora Sektora te pomoćnika ravnatelja, u ime Agencije potpisuje ravnatelj ili zamjenik ravnatelja Agencije.

Nakon sklapanja ugovor o financiranju, korisnici mogu u roku od 8 mjeseci podnijeti drugi dio zahtjeva za potporu te započinje **II. faza** obrade, koja obuhvaća provjeru kriterija prihvatljivosti, ocjenjuje se razumnost i prihvatljivost troškovate održivost poslovnog plana, nakon čega se za prihvatljive projekte izdaje Odluka o dodjeli sredstava. U ovoj II. fazi obrade uz djelatnike podružnica sudjeluju i djelatnici Službe za tehničke analize te djelatnici Službe za ekonomske analize, pri čemu se u svakoj od organizacijskih jedinica provjera vrši od strane dvoje djelatnika.

Odluku o dodjeli sredstavaizrađuju po dva djelatnika podružnice, provjerava ih koordinator na razini podružnice, potvrđuje voditelj podružnice, a autoriziraju direktor Sektora za provedbu investicijskih mjera ruralnog razvoja u središnjici te pomoćnik ravnatelja zadužen za ne IAKS mjere ruralnog razvoja i potpore u ribarstvu, a potpisuje ravnatelj Agencije.

U očitovanju se dalje navodi kako **Upravno vijeće nema nikakvu ulogu u postupku dodjele sredstava iz mjera Europskog poljoprivrednog fonda za ruralni razvoj niti bilo kojeg drugog fonda koji proizlazi iz Zajedničke poljoprivredne politike ili Zajedničke ribarske politike, kao ni u dodjeli sredstava iz Državnog proračun Republike Hrvatske**.

Povjerenstvo je dopisom od 11. lipnja 2018.g. od Trgovačkog suda u Osijeku – Stalna Služba u Slavonskom Brodu zatražila dostavu Društvenog ugovora o osnivanju društva s ograničenom odgovornošću od 1. lipnja 2009.g., Odluku člana društva od 9. travnja 2010.g. kojim je izmijenjen članak 5. Društvenog ugovora, Pročišćeni tekst Društvenog ugovora o osnivanju društva s ograničenom odgovornošću TOFRADO TRGOVINA d.o.o., Odluku jedinog člana društva od 21. travnja 2017.g. o izmjeni Društvenog ugovora o osnivanju društva s ograničenom odgovornošću TOFRADO TRGOVINA d.o.o. Od Suda je također zatraženo i očitovanje je li, osim upisa koji su vidljivi u Izvatku iz Sudskog Registra, bilo drugih upisa promjena djelatnosti trgovačkog društva TOFRADO TRGOVINA d.o.o., odnosno je li od zadnjeg upisa u Sudski Registar podnesen prijedlog promjena djelatnosti trgovačkog društva TOFRADO TRGOVINA d.o.o. koji nije riješen.

Trgovački sud u Osijeku – Stalna Služba u Slavonskom Brodu je dana 14. lipnja 2018.g. Povjerenstvu dostavio traženu dokumentaciju te se očitovao kako je pregledom Tt upisnika utvrđeno da sudu poslije dostavljene prijave za upis promjene djelatnosti unutar predmeta poslovanja te izmjene odredbi društvenog ugovora provedenih pod brojem spisa Tt-17/2927 nisu podnesene nove prijave za upis promjena. Analizom dostavljene dokumentacije utvrđeno je kako je Odlukom od 9. travnja 2010.g. promijenjen članak 5. Društvenog ugovora na način da je upisana nova djelatnost – Djelatnosti javnog cestovnog prijevoza putnika i tereta u domaćem i međunarodnom prometu. Odlukom o izmjeni Društvenog ugovora od 21. travnja 2017.g. ponovo je mjenjan članak 5. tako da je dopunjen novim djelatnostima, između ostalih i poljoprivrednom djelatnošću.

Dopisom Povjerenstva od 18. lipnja 2018.g. zatraženo je od Agencije dodatno očitovanje, odnosno obrazloženje koji su bili kriteriji za odabir trgovačkog društva TOFRADO d.o.o., odnosno na temelju kojih kriterija je navedenom trgovačkom društvu dodijeljeno 88 bodova, je li jedan od kriterija kod utvrđivanja bodova bilo razdoblje u kojem se podnositelj bavio poljoprivrednom djelatnošću prije podnošenja zahtjeva Agenciji, odnosno postoji li propis koji nalaže da se korisnici mjere moraju određeno vrijeme baviti poljoprivrednom djelatnošću prije podnošenja Zahtjeva za dodjelom sredstava, je li jedan od kriterija za utvrđivanje bodova bio i bonitet trgovačkog društva TOFRADO TRGOVINA d.o.o. i, ukoliko jest, kako je isti ocijenjen. Također, od Agencije je zatražena dostava BON obrasca trgovačkog društva TOFRADO TRGOVINA d.o.o.

Agencija je traženo očitovanje i dokumentaciju dostavila 11. srpnja 2018.g. U očitovanju se taksativno navode 14 kriterija po kojima je trgovačko društvo TOFRADO TRGOVINA d.o.o. ostvarilo 88 od mogućih 100 bodova. Za svaki kriterij (veličina gospodarstva SO, kompleksnost ulaganja, spremnost projekta i dr.) navodi se na temelju čega ocijenjivan i kako je ocijenjen, odnosno koliko bodova je po istom dodijeljeno.

Nadalje, u očitovanju se navodi kako fizičke i pravne osobe (podnositelji) moraju biti upisane u Upisnik poljoprivrednika najmanje godinu dana u trenutku podnošenja zahtjeva za potporu, izuzev mladih poljoprivrednika koji mogu biti upisani i kraće. Upisom u upisnik poljoprivrednika potvrđuje se bavljenje određenog korisnika poljoprivredom te je riječ o kriteriju prihvatljivosti. **Sama duljina bavljenja poljoprivredom nije kriterij na temelju kojeg se dodjeljuju bodovi**. Bodovi se dodjeljuju na temelju duljine poslovanja korisnika pri čemu su nužno ne računa duljina bavljena poljoprivredom, nego se u obzir uzimaju podaci iz Sudskog registra koji potvrđuju da je TOFRADO TRGOVINA d.o.o. osnovana 2009.g., odnosno da je danom podnošenja zahtjeva mogla dokazati poslovanje u trajanju od 8 godina, čime je ostvarila pravo na dva boda.

U očitovanju se dalje obrazlaže kako je 20. travnja 2017.g., na temelju Ugovora o unosu gospodarske cjeline, došlo do unosa gospodarske cjeline OPG LUCIĆ TOMISLAV u trgovačko društvo TOFRADO TRGOVINA d.o.o., čime su na trgovačko društvo prenesena sva prava koja proizlaze iz rješenja Agencije od 12. veljače 2016.g., odnosno unosom OPG-a u trgovačko društvo to društvo je dobilo status poljoprivrednog gospodarstva upisanog u Upisnik poljoprivrednika od navedenog datuma s matičnim identifikacijskim brojem poljoprivrednog gospodarstva, sukladno članku 10a i 10b. Pravilnika o Upisu poljoprivrednih gospodarstava („Narodne novine“ broj: 76/11., 42/13.) i Zakona o poljoprivredi („Narodne novine“ broj: 30/15.). Slijedom navedenog **korisnik je ispunio kriterij prihvatljivosti**, obzirom da je bio upisan u Upisnik poljoprivrednika dulje od godinu dana u trenutku podnošenja zahtjeva za potporu.

U očitovanju se posebno ističe da, obzirom da je odgovorna osoba trgovačkog društva TOFRADO TRGOVINA d.o.o., Tomislav Lucić, zadovoljavao sve kriterije za mladog poljoprivrednika, TOFRADO TRGOVINA d.o.o. bi sukladno kriterijima prihvatljivosti bila prihvatljiv korisnik i da je u trenutku podnošenja zahtjeva za potporu bila upisana u Upisnik poljoprivrednika i kraće od godinu dana. U prilogu očitovanja Povjerenstvu je dostavljeno rješenje agencije o upisu poljoprivrednika LUCIĆ TOMISLAV u Upisnik poljoprivrednika, Klasa: UP/I-320-01/16-01-01/0260 od 12. veljače 2016.g.

Sukladno uvjetima prihvatljivosti korisnik ne smije biti u blokadi dulje od 30 dana u proteklih 6 mjeseci, od čega ne dulje od 15 dana u kontinuitetu što se provjerava iz SOL-2 obrasca ili Izvjeđšća o solventnosti. Provjerom navedenih dokumenata u prvoj fazi, kako se u očitovanju navodi, utvrđeno je da korisnik u promatranom razdoblju nije bio u blokadi niti jedan dan. U prilogu očitovanja Povjerenstvu su dostavljeni SOL-2 obrazac i Izvješće o solventnosti.

U očitovanju se ponovo napominje da je društvo TOFRADO TRGOVINA d.o.o. tek prošlo fazu predodabira, da je 20. lipnja 2018.g. podnijelo drugi dio zahtjeva te da analiza još nije započeta.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. ZSSI-a propisana su zabranjena djelovanja dužnosnika. Podstavkom i) propisano je da je dužnosnicima zabranjeno koristiti položaj dužnosnika utjecanjem na odluku zakonodavne, izvršne ili sudbene vlasti, kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Člankom 4. stavkom 5. ZSSI-a propisano je da su povezane osobe, u smislu navedenog Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnikate ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Slijedom navedenog, Povjerenstvo je na temelju prikupljenih podataka i dokumentacije utvrdilo da prijavljeni dužnosnici obnašaju dužnosti potpredsjednika Vlade Republike Hrvatske i ministra poljoprivrede, odnosno zastupnika u Hrvatskom saboru i da imaju istu stranačku pripadnost, tj. članovi su stranke Hrvatska demokratska zajednica. Oba prijavljena dužnosnika u podnesenim izvješćima o imovinskom stanju navode kako nemaju poslovnih udjela, dionica i vrijednosnih papira u poslovnim subjektima te da ne nemaju članstva i funkcija u drugim pravnim osobama, udruženjima i organizacijama.

Trgovačko društvo TOFRADO TRGOVINA d.o.o., koje je u vlasništvu sina dužnosnika Franje Lucića, prijavilo se dana 17. srpnja 2017.g. na Natječaj Agencije za plaćanja u poljoprivredi, ribarstvu i ruralnom razvoju za provedbu podmjere 4.1. „Potpora za ulaganja u poljoprivredna gospodarstva“ - provedba operacije 4.1.1. „Restrukturiranje, modernizacija i povećanje konkurentnosti poljoprivrednih gospodarstava“.

U I. fazi obrade Zahtjeva utvrđeno je da TOFRADO TRGOVINA d.o.o ostvaruje 88 bodova (od mogućih 100) te je dana 17. listopada 2017.g. s njim sklopljen Ugovor o financiranju. Do dana donošenja predmetne Odluke II. faza obrade zahtjeva nije izvršena te korisniku nije izvršena nikakva isplata iz Državnog proračuna Republike Hrvatske niti iz Proračuna EU.

Nadalje, u pogledu navoda da je sin dužnosnika Franje Lucića do 2017.g. bio vlasnik OPG-a, koji je kao gospodarsku cjelinu unio u društvo TOFRADO TRGOVINA d.o.o. te da trgovačko društvo TOFRADO TRGOVINA d.o.o. do 2017.g. u Sudskom registru nije bilo registrirano za poljoprivrednu djelatnost, Povjerenstvo je iste ocijenilo kao istinitim. Povjerenstvo je utvrdilo kako je 20. travnja 2017.g., na temelju Ugovora o unosu gospodarske cjeline, došlo do unosa gospodarske cjeline OPG LUCIĆ TOMISLAV u trgovačko društvo TOFRADO TRGOVINA d.o.o. te kako navedeno trgovačko društvo u Sudskom registru nadležnog Trgovačkog suda do Odluke o izmjeni Društvenog ugovora od 21. travnja 2017.g. nije bilo registrirano za poljoprivrednu djelatnost. Međutim, navedena okolnost nije bila odlučna za bodovanje navedenog subjekta u predmetnom Natječaju Agencije. Prema očitovanju Agencije, sama duljina bavljenja poljoprivredom nije kriterij na temelju kojeg se dodjeljuju bodovi, već se ista ocjenjuje u okviru kriterija prihvatljivosti. Bodovi se dodjeljuju na temelju **duljine poslovanja korisnika**, pri čemu se nužno ne računa duljina bavljenja poljoprivredom kao djelatnošću.

Isto tako, bavljenje određenog korisnika poljoprivredom ne ispituje se u natječajnom postupku iz podataka o djelatnošću iz Sudskog registra, kao što to pogrešno smatra podnositelj prijave, već razdobljem upisa u Upisnik poljoprivrednika. TOFRADO TRGOVINA d.o.o. je na temelju Ugovora o unosu gospodarske cjeline steklo sva prava koja su rješenjem Agencije od 12. veljače 2016.g. dodijeljena OPG-u LUCIĆ TOMISLAV, kao subjektu čija je gospodarska cjelina unesena u trgovačko društvo TOFRADO TRGOVINA d.o.o. Dakle radi se o legitimnom načinu prenošenja prava, na temelju kojih je TOFRADO TRGOVINA d.o.o. u predmetnom Natječaju, po ocjeni Agencije, ispunio uvjet prihvatljivosti.

Slijedom navedenog te uzevši u obzir složen i višeslojan mehanizam provjere svakog pojedinog zahtjeva po predmetnom Natječaju, Povjerenstvo nema osnove dovesti u pitanje zakonitost postupanja Agencije u konkretnom slučaju pa navode iz zaprimljene prijave na ovu okolnost smatra neosnovanim. Povjerenstvo pritom naglašava kako može preispitivati postupanje nekog tijela samo u kontekstu moguće povrede odredbi ZSSI te da nije nadležno provoditi nadzor nad zakonitošću postupanja drugog tijela i utvrđivati njegovu eventualnu nezakonitost (u ovom konkretnom slučaju zakonitost postupanja Agencije).

U pogledu uloge i ovlasti koje prijavljeni dužnosnici imaju u konkretnom Natječajnom postupku, Povjerenstvo je utvrdilo kako Tomislav Tolušić i Franjo Lucić ne sudjeluju niti u jednom njegovom dijelu. Upravno vijeće, u kojem je dužnosnik Tomislav Tolušić po položaju, nema nikakvu ulogu u postupku dodjele sredstava iz mjera Europskog poljoprivrednog fonda za ruralni razvoj, niti bilo kojeg drugog fonda koji proizlazi iz Zajedničke poljoprivredne politike ili Zajedničke ribarske politike, kao ni u dodjeli sredstava iz Državnog proračun Republike Hrvatske.

U pogledu povezanosti dužnosnika Tomislava Tolušića i Franje Lucića, iz navoda sadržanih u podnesenoj prijavi, kao niti iz podataka i dokumentacije prikupljenih radi ocjene njezine osnovanosti i vjerodostojnosti, nije utvrđena niti jedna druga činjenica ili okolnost koja bi povezivala navedene dužnosnike osim činjenice da pripadaju istoj političkoj stranci. Sama činjenica da su određene osobe članovi iste političke opcije, odnosno ta okolnost sama po sebi, nije dovoljna da bi se opravdano smatralo da su navedene osobe interesno povezane u smislu članka 4. stavka 5. ZSSI-a. Stoga se navodi iz predmetne prijave, da bi privatni interesi dužnosnika Franje Lucića, koji proizlaze iz privatnih poslovnih interesa njegovog sina, mogli utjecati na nepristranost dužnosnika Tomislava Tolušića u obnašanju njegove dužnosti potpredsjednika Vlade Republike Hrvatske i ministra poljoprivrede smatraju neosnovanim.

Slijedom svega navedenog, iz prikupljenih podataka i dokumentacije Povjerenstvo je predmetnu prijavu ocijenilo neosnovanom s obzirom da nije steklo saznanja da bi, vezano za okolnost sudjelovanja trgovačkog društva TOFRADO TRGOVINA d.o.o., u vlasništvu sina dužnosnika Franje Lucića, na Natječaju Agencije za plaćanja u poljoprivredi, ribarstvu i ruralnom razvoju za provedbu podmjere 4.1. „Potpora za ulaganja u poljoprivredna gospodarstva“ - provedba operacije 4.1.1. „Restrukturiranje, modernizacija i povećanje konkurentnosti poljoprivrednih gospodarstava“, dužnosnici Franjo Lucić i Tomislav Tolušić postupali suprotno odredbama ZSSI-a, niti da su se našli u situaciji sukoba interesa.

Stoga je Povjerenstvo, na temelju članka 39. stavka 1. ZSSI-a, donijelo odluku kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Tomislav Tolušić, elektroničkom dostavom
2. Dužnosnik Franjo Lucić, elektroničkom dostavom
3. Na znanje – prijavitelju putem dostavljene e-mail adrese
4. Na znanje Agenciji za plaćanja u poljoprivredi, ribarstvu i ruralnom razvoju
5. Objava na internetskoj stranici Povjerenstva
6. Pismohrana